Seun (6) verdrink in damArgieffoto ŉ Sesjarige seun het Saterdagoggend in die Potchefstroom-dam in Noordwes verdrink. Lt.kol. Adele Myburgh, woordvoerder van die polisie, het aan Maroela Media gesê twee jong mans het omstreeks 11:30 by die dam visgevang toe hulle die kind se liggaam in die water sien dryf het. “Die seuntjie was in die water teen rubberbande wat aan ŉ gedeelte van die oewer vasgemaak is,” het Myburgh gesê. Die mans het die seun dadelik uit die water gehaal, maar hy was reeds oorlede. “Oorkant die dam het hulle gesien dat ŉ groep mense langs die dam kuier. Hulle het dadelik na hulle gehardloop om hulle van die seuntjie in te lig,” het Myburgh gesê. Dit het toe aan die lig gekom dat die seun saam met ŉ familielid by die dam was waar hulle saam met vriende gekuier het. Hy het ongesiens van die groep weggeglip en in die water beland. Werner Vermaak, woordvoerder van ER24, het gesê paramedici is na die dam ontbied waar hulle die seun op die oewer aangetref het. “Daar was ongelukkig niks wat vir die seun gedoen kon word nie en hy is op die toneel dood verklaar,” het hy gesê. Myburgh het gesê die seun se naam mag nog nie bekendgemaak word nie, aangesien al sy naasbestaandes eers van sy dood ingelig moet word. Sy ouers was nie saam met hom by die dam toe die voorval gebeur het nie. ŉ Geregtelike doodsondersoek word gedoen.